El títol 7 de la Llei 3/1988, de 4 de març, de protecció dels animals, relatiu a les agrupacions zoològiques d'animals de la fauna salvatge, especifica que el Departament d'Agricultura, Ramaderia i Pesca establirà, per reglament, les mesures necessàries per a la prevenció de possibles atacs dels animals al públic.
L'article 3.1 de l'Ordre de 28 de novembre de 1988, de creació del registre de nuclis zoològics de Catalunya, inclou dins la secció de nuclis zoològics pròpiament dits tots aquells nuclis que alberguen col·leccions zoològiques d'animals de la fauna salvatge amb finalitats científiques, culturals o recreatives i de reproducció, de recuperació, d'adaptació i/o de conservació d'aquests animals, tals com zoosafaris, parcs o jardins zoològics, reserves zoològiques, circs, col·leccions zoològiques privades, granges cinegètiques i d'altres agrupacions zoològiques.
Aquests nuclis són susceptibles de mantenir animals salvatges potencialment perillosos per a la integritat física o la seguretat de les persones.
Es fa necessari, doncs, establir una normativa que reguli les condicions mínimes de seguretat que han de reunir les instal·lacions on es mantenen aquest tipus d'animals, per tal de prevenir possibles accidents.
A causa de la gran varietat d'espècies animals potencialment perilloses, de les moltes possibles diferències i particularitats individuals quant a mida, historial, estat d'amansiment, sexe, edat i comportament i de les condicions ambientals de l'indret on es poden ubicar les instal·lacions, es fa inviable establir unes normes de caràcter particular i concret per a cada una de les espècies i circumstàncies, les quals no podrien preveure mai tots els diferents supòsits que es podrien donar.
Així doncs, tenint en compte l'experiència d'altres països europeus i la normativa que sobre això està elaborant la Comunitat Econòmica Europea, s'ha considerat convenient establir, d'una banda, unes normes de seguretat de caràcter general per a totes les espècies i, d'altra banda, crear una comissió tècnica que serà la que realitzarà les inspeccions a tots els nuclis zoològics on es mantinguin animals salvatges.
Quant a les normes de seguretat de caràcter general, es tindran en compte com a paràmetres el comportament i la capacitat física normals d'un animal adult de l'espècie de què es tracti, llevat del cas d'instal·lacions dedicades només a cries, en les quals es tindran en compte els paràmetres d'aquestes.
La comissió tècnica estarà formada per personal de l'Administració de la Generalitat de Catalunya i serà assessorada pel Parc Zoològic de Barcelona, tenint en compte l'experiència, la capacitat i el prestigi d'aquesta institució.
Per tot això, i a proposta de la Direcció General del Medi Natural,
1.1 Es crea la Comissió tècnica d'inspecció de nuclis zoològics amb fauna salvatge, la finalitat de la qual serà inspeccionar i revisar tots aquells nuclis zoològics on es mantinguin animals salvatges.
Aquesta Comissió estudiarà, en cada cas, les mesures concretes que garanteixin que les instal·lacions tenen unes condicions de seguretat adequades i elaborarà un informe detallant, si escau, les mesures correctores que caldrà adoptar.
La realització de les mesures correctores imposades serà d'obligat compliment per part del responsable del nucli zoològic.
1.2 La Comissió estarà integrada pels membres següents:
Un representant del Departament de Governació.
Dos representants del Departament d'Agricultura, Ramaderia i Pesca.
El Parc Zoològic de Barcelona i la Facultat de Veterinària de la Universitat Autònoma de Barcelona nomenaran un representant de cada entitat, que actuarà com a assessor de la Comissió.
1.3 La inscripció al registre de nuclis zoològics dels centres que mantinguin animals salvatges estarà condicionada a l'informe favorable de la Comissió tècnica.
2.1 En el desplegament de les seves tasques, la Comissió tècnica es guiarà per les normes de seguretat de caràcter general per a nuclis zoològics i per les específiques per a instal·lacions amb pas de vehicles que figuren a l'annex d'aquesta Ordre.
2.2 En l'aplicació de les mesures de seguretat que s'esmenten a l'annex d'aquesta Ordre, es consideraran com a paràmetres el comportament i la capacitat física normal d'un animal adult de l'espècie de què es tracti, llevat d'instal·lacions dedicades només a cries, en les quals es tindran en compte els paràmetres d'aquestes.
Les infraccions comeses contra aquesta Ordre seran sancionades d'acord amb el que preveuen l'article 34 i l'article 42.2.h) de la Llei 3/1988, de 4 de març, de protecció dels animals.
En el cas que no es compleixin les mesures correctores que estableixi la Comissió tècnica d'inspecció, el Departament d'Agricultura, Ramaderia i Pesca podrà procedir al comís dels animals.
Els nuclis zoològics que ja estiguin inscrits en el Registre de nuclis zoològics hauran d'adoptar les mesures correctores especificades a l'informe de la Comissió tècnica per poder continuar inscrits en el Registre esmentat.
A aquest efecte, la Comissió tècnica efectuarà una inspecció de cadascun d'ells, determinarà les mesures correctores que calguin i establirà un termini d'execució congruent amb la transcendència de les correccions.
Aquesta Ordre serà sotmesa a revisió quan es publiqui la Directriu Comunitària que regularà els estàndards mínims a complir per al manteniment d'animals salvatges.
Els membres de la Comissió tècnica estaran emparats per una assegurança de responsabilitat civil.
Barcelona, 23 de desembre de 1991
Tots els animals perillosos es mantindran permanentment dintre de la instal·lació que tinguin assignada, excepte quan estiguin sota el control de personal autoritzat.
Els entorns d'instal·lacions per a animals es dissenyaran i construiran de manera que no permetin la sortida dels espècimens, atenent les característiques normals de cada espècie.
Quan aquests entorns consisteixin en tanques, aquestes seran prou consistents i estaran ben fixades per suportar el pes i la pressió de l'animal.
Quan aquests entorns siguin fossats (secs o d'aigua), es col·locaran barreres adequades per impedir que el públic s'hi acosti de manera perillosa.
Les portes de les instal·lacions seran tan resistents o efectives com la resta de l'entorn, i es dissenyaran per evitar que els animals les desencaixin o bé puguin obrir els mecanismes de seguretat.
Les portes d'instal·lacions d'animals perillosos es bloquejaran quan estiguin tancades.
Quan sigui possible el contacte directe entre un animal perillós i el públic per sobre o a través d'un entorn d'instal·lació, s'instal·larà una barrera de separació prou endarrera per evitar aquest contacte.
En qualsevol instal·lació on hi hagi animals perillosos i la possibilitat de creuar una barrera de separació, hi haurà el nombre convenient de rètols indicadors d'aquesta circumstància.
Qualsevol nucli zoològic tindrà un nombre suficient de sortides perquè el nombre previst de visitants pugui abandonar-lo ràpidament en cas d'emergència.
Les sortides estaran clarament indicades amb senyals, i s'hauran de poder obrir fàcilment des de l'interior per personal autoritzat.
Quan s'utilitzin animals per a munta, es prendran les mesures adequades per evitar lesions al públic i als animals.
Per al cas d'escapada d'un animal perillós de la seva instal·lació, es disposarà d'un pla d'emergència i de material de captura suficient.
Aquest pla serà explicat al personal afectat i assajat periòdicament.
Els arbres ubicats en zones d'accés del públic s'inspeccionaran periòdicament i es tallaran o podaran quan sigui necessari, per tal d'evitar que a través d'ells puguin sortir els animals o accedir les persones.
Els passos elevats sobre instal·lacions d'animals hauran de poder suportar el pes de totes les persones que hi pugin simultàniament, i es dissenyaran per evitar qualsevol contacte directe entre el públic i animals perillosos.
No es permetrà l'accés del públic a cap lloc del nucli zoològic que comporti un risc no raonable per a la seva salut o seguretat.
Els llocs d'accés vedats al públic se senyalitzaran adequadament.
Es disposarà com a mínim d'un equip de primers auxilis i d'instruccions escrites de primers auxilis.
Quan es posseeixin animals verinosos, es disposarà de sèrums antiverí apropiats per iniciar el tractament.
En cas d'accident per mossegada d'animal verinós, s'enviarà l'accidentat a un centre mèdic amb una dosi de sèrum antiverí i un imprès on constarà:
L'especificació del sèrum antiverí tramès.
El número de telèfon del centre de sèrums antiverí més proper.
El número de telèfon del nucli zoològic.
Normes específiques per a instal·lacions amb pas de vehicles
Les entrades i sortides de les instal·lacions amb pas de vehicles destinades a carnívors perillosos tindran doble porta, de manera que les dues portes puguin estar totalment tancades, i hi hagi entre elles qualsevol vehicle que hagi de penetrar a la instal·lació.
En aquestes portes hi haurà un mecanisme que impedeixi obrir-ne una fins que l'altra no estigui totalment tancada, si bé podrà haver-hi un mecanisme alternatiu que permeti obviar aquest requeriment en cas d'emergència.
Per a instal·lacions d'altres animals perillosos, les portes d'entrada i sortida seran úniques i estaran vigilades en tot moment.
També es controlaran permanentment els punts d'accés entre instal·lacions, per evitar que un animal passi a una instal·lació adjacent.
Quan s'usin sistemes elèctrics de tancament de portes es dissenyaran de manera que si aquests fallen les portes es tanquin automàticament o hi hagi un sistema alternatiu de tancament.
El personal que faci funcionar els mecanismes d'obertura i tancament de portes disposarà de visió sense obstacles sobre les portes al seu càrrec i de la zona propera a elles.
La carretera a l'interior de les instal·lacions serà d'un sol sentit de marxa, i només s'hi permetrà parar en els llocs on l'amplada sigui com a mínim de 6 metres.
En cas d'instal·lacions d'animals perillosos, no es permetrà l'accés de cap vehicle si no es disposa al mateix lloc d'un vehicle de rescat que pugui efectuar la seva recuperació.
En cap cas no es permetrà l'accés de vehicles sense coberta sòlida.
Existirà una observació permanent de tota l'àrea de les instal·lacions on hi hagi animals perillosos.
Com a mínim, un membre del personal de vigilància disposarà en tot moment d'una arma de foc per abatre un animal perillós si aquest pot lesionar o matar una persona.